b'\n_START_ARTICLE_\nVokie\xc4\x8di\xc5\xb3 kalbos kaip u\xc5\xbesienio kalbos testas\n_START_PARAGRAPH_\nVokie\xc4\x8di\xc5\xb3 kalbos kaip u\xc5\xbesienio kalbos testas (vok. Test Deutsch als Fremdsprache, TestDaF)\xc2\xa0\xe2\x80\x93 centralizuotas ir standartizuotas vokie\xc4\x8di\xc5\xb3 kaip u\xc5\xbesienio kalbos egzaminas (testas), organizuojamas visame pasaulyje. Vokietijos akademini\xc5\xb3 main\xc5\xb3 tarnybos (DAAD) u\xc5\xbesakymu i\xc5\xa1pl\xc4\x97tojo Hageno nuotolini\xc5\xb3 studij\xc5\xb3 universitetas (FernUniversit\xc3\xa4t Hagen), Bochumo R\xc5\xabro universiteto Kalb\xc5\xb3 mokymo tyrim\xc5\xb3 seminaras (Vokietija), G\xc4\x97t\xc4\x97s institutas ir Carl Duisberg centras nuo 1998\xc2\xa0m. iki 2000\xc2\xa0m. TestDaF i\xc5\xa1 esm\xc4\x97s yra skirtas stojantiesiems \xc4\xaf Vokietijos auk\xc5\xa1t\xc4\x85sias mokyklas, \xc4\xafrodin\xc4\x97jant tinkam\xc4\x85 savo vokie\xc4\x8di\xc5\xb3 kalbos \xc5\xbeini\xc5\xb3 ir geb\xc4\x97jim\xc5\xb3 lyg\xc4\xaf. 2007\xc2\xa0m. TestDaF testui u\xc5\xbesira\xc5\xa1\xc4\x97 apie 15 000 u\xc5\xbesienio student\xc5\xb3.\n_START_SECTION_\nTestavimas, sertifikavimas\n_START_PARAGRAPH_\nLaikiusiems test\xc4\x85 TestDaF institutas i\xc5\xa1duoda sertifikat\xc4\x85, patvirtinant\xc4\xaf kalbos 4 r\xc5\xab\xc5\xa1i\xc5\xb3 \xc4\xafg\xc5\xabd\xc5\xbeius (i\xc5\xa1laikius subtestus) kaip skaitymo supratimas, klausymas (suvokimas i\xc5\xa1 klausos), ra\xc5\xa1ytin\xc4\x97 ir \xc5\xbeodin\xc4\x97 i\xc5\xa1rai\xc5\xa1ka, diferencijuotai pagal atitinkam\xc4\x85 lyg\xc4\xaf (TestDaF lygiai\xc2\xa0\xe2\x80\x93 nuo TDN 3 iki TDN 5). Testavimas vyksta 9 kartus per metus. Registracija vyksta TestDaF centre. TestDaF vykdo special\xc5\xabs centrai. Lietuvoje\xc2\xa0\xe2\x80\x93 tik vienas TestDaF centras, \xc4\xafkurtas 2005\xc2\xa0m. baland\xc4\xaf (TestDaF-Zentrum Kaunas, Vytauto Did\xc5\xbeiojo universitetas; testavimo vykdytojos\xc2\xa0\xe2\x80\x93 doc. R\xc5\xabta Eidukevi\xc4\x8dien\xc4\x97, VDU HMF Vokie\xc4\x8di\xc5\xb3 ir pranc\xc5\xabz\xc5\xb3 filologijos katedros ved\xc4\x97ja, ir doc. Antje Johanning, DAAD lektor\xc4\x97). Testavimo datos\xc2\xa0\xe2\x80\x93 2009\xc2\xa0m. rugs\xc4\x97jo 16 d. (registracija 21.07.2009\xe2\x80\x9318.08.2009), 2009\xc2\xa0m. lapkri\xc4\x8dio 10 d. (registracija 15.09.2009\xe2\x80\x9313.10.2009) ir atitinkamai v\xc4\x97liau.\n_START_SECTION_\nReik\xc5\xa1m\xc4\x97\n_START_PARAGRAPH_\nTestDaF sertifikatas yra oficialus patvirtinimas d\xc4\x97l reikiam\xc5\xb3 vokie\xc4\x8di\xc5\xb3 kalbos \xc5\xbeini\xc5\xb3 bei geb\xc4\x97jim\xc5\xb3, reikaling\xc5\xb3 mokytis universitetuose Vokietijoje (pagal Vokietijos rektori\xc5\xb3 konferencijos ir VFR kult\xc5\xabros ministr\xc5\xb3 konferencijos susitarimus). TestDaF sertifikato 4 lygis (TDN 4) visose keturiose kalbos egzamino dalyse yra pakankamas studijuoti bet kokio tipo auk\xc5\xa1tojoje mokykloje. TDN 3 lygis atskiruose universitetuose, auk\xc5\xa1tosiose mokyklose priklausomai nuo studij\xc5\xb3 ir tyrim\xc5\xb3 tiksl\xc5\xb3 gali b\xc5\xabti pripa\xc5\xbeintas (arba yra) pakankamas. TDN 5 liudija apie ypa\xc4\x8d auk\xc5\xa1to lygio vokie\xc4\x8di\xc5\xb3 kalbos mok\xc4\x97jim\xc4\x85, esant\xc4\xaf vir\xc5\xa1 reikalaujam\xc5\xb3 kalbos \xc5\xbeini\xc5\xb3 lygio, reikalingo studijoms.'